Nazri Abdul Rahman

Nazri bin Abdul Rahman (lahir 1967) merupakan seorang ahli politik dan jurutera Malaysia yang telah berkhidmat sebagai Ahli Dewan Undangan Negeri Johor (ADUN) bagi kawasan Simpang Jeram sejak September 2023. Beliau merupakan ahli serta Timbalan Ketua Bahagian Bakri bagi Parti Amanah Negara (AMANAH), sebuah parti komponen dalam gabungan Pakatan Harapan (PH). Beliau pernah menjadi Ketua Biro Ekonomi Pusat Khidmat DUN Simpang Jeram dan Ketua Jabatan Kejuruteraan Majlis Perbandaran Muar (MPM). Beliau juga kini merupakan satu-satunya ADUN AMANAH di Johor.

 Kerjaya politik 
 Ahli Dewan Undangan Negeri Johor (sejak 2023) 
 Pilihan raya kecil Simpang Jeram 2023 
Dalam Pilihan raya kecil Simpang Jeram 2023 yang diadakan pada 9 September 2023 berikutan kekosongan kerusi akibat kematian penyandangnya, Salahuddin Ayub, pada 23 Julai 2023, Nazri membuat penampilan sulungnya dalam pilihan raya selepas dicalonkan oleh Pakatan Harapan (PH) untuk bertanding bagi kerusi negeri tersebut. Beliau memenangi kerusi itu dan telah dipilih sebagai Ahli Dewan Undangan Negeri Johor bagi kawasan Simpang Jeram untuk penggal pertamanya selepas menewaskan Mohd Mazri Yahya daripada Perikatan Nasional (PN) serta calon bebas S. Jeghanaathan dengan majoriti sebanyak 3,514 undi. Nazri mengaitkan kemenangannya dengan usaha gigih serta kerjasama erat antara jentera pilihan raya PH dan Barisan Nasional (BN).. Sebelum dan selepas pemilihannya sebagai ADUN Simpang Jeram, beliau mengenang pesanan Allahyarham Salahuddin yang menasihatinya agar sentiasa berkhidmat untuk rakyat Simpang Jeram dan menganggap mereka sebagai ahli keluarganya sendiri. Beliau turut menyatakan bahawa nasihat Salahuddin telah menguatkan semangatnya untuk terus memperjuangkan nasib serta kebajikan rakyat Simpang Jeram dan meneruskan legasi perjuangan Salahuddin. Selain itu, Nazri berkongsi bahawa pengalamannya bekerja bersama Salahuddin menjadikannya lebih selesa bekerja di belakang tabir — lebih banyak bertindak daripada berkata — dalam usaha menyelesaikan isu-isu rakyat Simpang Jeram serta menambah baik kebajikan dan sosioekonomi mereka. Beliau turut menetapkan keutamaan sebagai ADUN Simpang Jeram, termasuk menangani masalah banjir dan perparitan, membangunkan serta menyediakan lebih banyak kemudahan untuk golongan muda, menjaga kebajikan warga emas, meneruskan rancangan-rancangan peninggalan Salahuddin, serta melaksanakan inisiatif Rahmah yang diperkenalkan oleh beliau. Pada 14 September 2023, Nazri secara rasmi mengangkat sumpah jawatan dan menjadi ADUN Simpang Jeram.

 Kehidupan peribadi 
Nazri berkahwin dengan isterinya, Siti Seri Azura Ahmad.

 Keputusan pilihan raya 
+ Dewan Undangan Negeri JohorTahunKerusiCalonUndiPeratus undianLawanUndiPeratus undianBuang undiMajoritiKeluar2023N13 Simpang Jeram (AMANAH)13,84456.54% Mohd Mazri Yahya (PAS)10,33042.19%24,4853,51460.64% S. Jeghanaathan (BEBAS)3111.27%

 Rujukan 

Kategori:Kelahiran 1967
Kategori:Orang hidup
Kategori:Ahli politik Malaysia berketurunan Melayu
Kategori:Muslim Malaysia
Kategori:Anggota Parti Amanah Negara
Kategori:Ahli politik Malaysia abad ke-21
Kategori:Ahli Dewan Negeri Johor